Ki ble kre lam, Aliɛri ble kre yilakɔŋgɔ, na twanfɛɛnlɛ pre fni titɛɛ mu krɔ tɔ, ŋgi na hin? Na pe Judae loplombo pre fiɛ. Yesu na pan mu yire pe lalaa, mna yo pe pan mbo, “E tni wejinyiŋge nu.”
Ŋga wra yo ma mu kɔ kre, a wra pe nyina u kɛnyi, na u babaari. A twanfɛɛnlɛ pre yiɛ na shɔ kpɔɔ na pe pe Tafun wre nya.
A Yesu na ndru mu yo pe pan mbo, “E tni wejinyiŋge nu. Imi na Ndoo ni tun kre, pan ni e tuni na.”
Ŋga wra kre kee ŋga yo mu kɔ kre, a wra ŋu mu wo pe na, mna kna mbo, “E Kpra Ŋumu wre shɔ.”
Ŋmba sisam ee ti mbe u kɛ kre, ni ufun sisam ti mu u kɛ, a ŋmba sisam e n ti mu kɛ kre, kena ni n ufun sisam ti mu u kɛ.
Kre nyjila kre, na Thomas, twanfɛɛnlɛ kɛmbɔshiin pre nunu ŋmba pe yeeri Atta na kre, na u n wa pe nu.
A u ŋmbilɛ twanfɛɛnlɛ pre na yo u pan mbo, “O o Tafun wre nya.” A Thomas na yo mbo, “Na ni n u kɛ lam ŋmɛɛ tloe yire nya, mu yi tali, mu kɛ taa u babaari na mu le, mba ki shɔ mbe li.”
Ki kranu nyu na kre, na twanfɛɛnlɛ pree wa katoo lam, pre na Thomas ni, mna krɔɛ yire kan peyɛ na lam, a Yesu na le mu yire pe lalaa mna kna mbo, “E tni wejinyiŋge nu.”
A wra kna mu yo Thomas pan mbo, “Kɛ taa ni kɛnyi tloe yire na mu le, mu kɛ taa ni babaari na mu le. Kakra lie ti, mu shɔ mu li.”
A Thomas na kna mbo, “Ni Tafun, na ni Nyiɛkpɔɔ.”
A Yesu na kna mbo, “Kena ŋga mu ni nya kre, kre ki tia mu ki shɔ mu lii? Mblɛ pe n nya, mu shɔ mu li pre wo yi dwamu.”
Yesu na kawako kee tataara pe u twanfɛɛnlɛ pre yiɛ na, a pe n yi kro nyunɔ hlɛ ŋga nu.
La, pe nyjɛ nyunɔ mu tɛɛ, imi kie pe mbe e shɔ mbe li na Yesu wi Kristo, Nyiɛkpɔɔ Biblɔ wre. A na e u shɔ mu li, ee ŋmaa ta u mɛɛ kre nu.